ఓం శ్రీరామ

## నారసింహ విజయం

**మూలం: పోతన తెలుగు భాగవతం**

అసలు నారసింహ విజయం అనే ఈ ఏప్పు చేయాలనే భావన రావటమే విచిత్రంగా వచ్చింది. అది ముందు వివరించి తరువాత వృత్తాంతం విశిష్టత చెప్తాను. ఏమండోయ్ వృత్తాంతం గొప్పదనం ఆలోచించి అనుకున్నది కాదు ఈ సంకల్పం. పూర్తి కాకతాళీయం, భగత్సంకల్పం. ఢిల్లీ తెలుగు ఎకాడమీ వారు 2015,ఏప్రిల్-9న, దుర్ముఖి ఉగాది కార్యక్రమాలలో మన తెలుగుభాగవతం.ఆర్గ్ జాలగూడు పరిచయం చేయటానికి అవకాశం ఇస్తాం అన్నారు. సరే అనుకున్నాం. న్యూఢిల్లీ బాలాజీ ఆలయంలో ఆదివారం నాడు శ్రీ లక్ష్మీ నారసింహ కల్యాణం జరుగుతుంది. ఆ సమయంలో మీరు వచ్చి చెప్పండి అన్నారు. అలా అక్కడ నేనూ, మా బండి శ్రీనివాసు, మోపూరు ఉమా మహేశ్, ఆలమూరు సీతారాములు సిద్ధం అవుతుండగా, **నారసింహ విజయం** పేర **చరవాణీలలో** అనుకూలంగా ఉండేలా **ఏప్పు** **చేయాలని అనిపించింది.** అది కూడా మాకు ఈ అవకాశం ఇచ్చిన ఢిల్లీ తెలుగు అకాడమీ వారికి, ప్రధానంగా కార్యదర్శి **శ్రీ నేమాని నాగరాజు గారికి** కృతజ్ఞతా రూపంగా ఉంటుందని సంకల్పం కలిగింది. ఏమి ధైర్యమో తెలియదు అప్పటికప్పుడు సభలో ప్రకటించేసాను కూడా. అదీ ప్రక్కనున్న మా శ్రీనివాసుకి కూడా ముందు చెప్పకుండానే. కారణం ఆ నరకేసరే కావచ్చు. అది ఇప్పటికి రూపం దాల్చి మీ ముందు ఉంది. ఇక్కడ మరింకొక విషయం కూడా మనవి చేయాలి. అప్పటికి ప్రహ్లాద చరిత్ర అని ముఖపుస్తకాది సాంఘిక మాధ్యమాలలో రోజుకి ఒక పద్యం చొప్పున 2015, నవంబరు-29 నుండి పెడుతున్నాను. ఈ కాకతాళీయం నన్ను ప్రేరేపించి ఈ సంకల్పం కలిగించిందేమో. ఆ సాంఘిక మాధ్యమాల లోని ప్రహ్లాద చరిత్ర 2016, మే-9 వరకు సాగింది. ఏది ఏమైనా ఇది విడుదల కావటానికి కారణం నేమాని వారూ, మూలకారణం నరసింహావతారుని అనుగ్రహం అన్నది మాత్రం సత్యం. దీనిని ఇంత చక్కగా మీ ముందుకు తీసుకొచ్చిన డెవలపరు, ప్రచురణ కర్త చి. ఫణికిరణ్ కృషి బహుదా శ్లాఘనీయం. మరి మీరు హాయిగా ఆస్వాదించండి, లక్ష్మీ నరసింహుని అనుగ్రహానికి పాత్రులు కండి. ఇక విషయానికి వస్తాను.

**కవి వైభవము:-** జాతీయ మహాకవి బమ్మెర పోతనామాత్యులవారు తెలుగుల పుణ్యపేటి. ఆంధ్రుల అదృష్టవశాత్తు సాక్షాత్తు వ్యాసభగవానుడే పోతనగా అవతరించాడు భాగవత పురాణం ఆంధ్రీకరించాడు అంటారు కొందరు. ప్రహ్లాదుని అపరావతారం దానికి పోతన భక్తి, ప్రపత్తులే తార్కాణం అంటారు మరి కొందరు. ఎవరేమన్నా కాదన్నా, పోతన గంటం నుండి జాలువారినది అమృతధార, అలతి పొలతి పదాల పంచదార పాకం అన్నది కాదన లేని నిజం. అందుకే కరుణశ్రీ వారు “***ముద్దులుగార భాగవతమున్ రచియించుచు పంచదారలో అద్దితివేమో గంటము మహాకవిశేఖర!***” అన్నారు మరి.

**పోతన తెలుగు భాగవత వైభవం**:- పోతన భాగవత పురాణం సంస్కృత మాత్రుక నుండి దేశభాషలలోకి తీసుకురాబడిన వాటిలో మొట్టమొదటిది. అంతేకాదు, వారి తరువాత కూడ ఇంత సంపూర్ణంగా, సమగ్రంగా, అంత మధురంగా తెలుగుతో సహా ఏ భాషలోనూ రాలేదు. అమ్మహానుభావుని ప్రణీతమైన ఆ భాగవతం అంతా అమృతోపతుల్యమే అయినా, అయిదు ఘట్టాలను పంచ రత్నాలు అంటారు. అవి ప్రహ్లాద చరిత్ర, గజేంద్ర మోక్షం, వామన చరిత్ర, రుక్మిణీ కల్యాణం, కుచేలోపాఖ్యానం. “**చదవనివా డజ్ఞుం డగు**” వంటి మధురమైన పద్యం ప్రహ్లాదచరిత్రలోదే. ఈ పద్యం గుర్తొచ్చినప్పుడల్లా నాకు ఈ పంచరత్నాలు చదవనివా డజ్ఞుం డగు అని అనిపిస్తూ ఉంటుంది.

**నారసింహ విజయం**:- ఆ పంచరత్నాలలోని అతి మధురమైన ఘట్టం ప్రహ్లాదచరిత్ర సప్తమ స్కంధంలోనిది. దీనిలోని “**మందార మకరందమున దేలు**” పద్యం తెలియని వాడు తెలుగువాడే కాదు అని చెప్పవచ్చు. అంతటి మధురమైన ఘట్టమిది. ప్రహ్లాదుడు ఎంతటి భక్తజనాగ్రేసరుడో, పోతన అమృతగుళిక “**తనుహృద్భాషల**” తేటతెల్లం చేస్తుంది. శాపగ్రస్తులైన జయవిజయుల మొదటి జన్మ హిరణ్యాక్ష హిరణ్యకశిపులు. వారిలో అతి భీకరమైన రాక్షస చక్రవర్తి హిరణ్యకశిపుని కుమారుడు ప్రహ్లాదుడు. విష్ణుని సేవించ వలదని తండ్రి ఎంత దండించినా మార్గం తప్పని అయిదు సంవత్సరాల బాలుడు. అతని ప్రపత్తికి లొంగిన శ్రీమహావిష్ణువే నరసింహావతారం ఎత్తాడు. “**ఇందు గల డందు లే డని”** సందేహము వలదు అని కొడుకు ఎంత నచ్చచెప్పినా, ఇక్కడ చూపకపోతే సంహరిస్తా అంటున్న అలవికాని వరాల “**బలవంతుడ”** నని గర్వంతో చెలరేగుతున్న హిణ్యకశిపుని సంహరించాడు “**నరమూర్తి కాదు”** అయి. **ఆ** నరకేసరి ప్రహ్లాదుడిని అనుగ్రహించాడు. పిమ్మట ప్రహ్లాదుడు సింహాసనం అధిష్టించి రాజ భోగాలు సంపూర్ణంగా అనుభవిస్తూ చిరకాలం జీవించి, మోక్షం పొందాడు. అలా విష్ణుమూర్తి “సర్వాంతర్యామి” అంటున్న ప్రహ్లాదుడి మాట బోటు కాకుండా ఉండటానికి, దుష్ట శిక్షణకొరకు నరసింహావతారం ఎత్తి, హిరణ్యకశిపుని రాక్షసత్వంపై విజయం సాధించిన కథాభాగమే ఈ నారసింహ విజయం.

ఇంతటి రత్నం మీ జేబులోని చరవాణిలోనూ, కూడా ఉండే టాబ్ లోనూ ఎప్పుడు కావాలంటే అప్పుడు సిద్ధంగా అందుబాటులో ఉంటుంది. హాయిగా ఆస్వాదించండి. విడువకుండా చదువుకోండి, శుభ్రంగా పారాయణ చేసుకోండి. భగవదనుగ్రహానికి పాత్రులు కండి.

ఫలశ్రుతి:- ఈ వృత్తాంతం మహా మంత్ర పూరితము. ఈ మంత్రరాజం సకల భయాపహరం. దీనిని పారాయణ చేసిన ఉత్తములు దివ్యమంగళ విగ్రహం కలవారై నిత్య భయరహిత లోకాన్ని పొందుతారు.

- భాగవత గణనాధ్యాయి

2016, జూన్

: :చదువుకుందాం భాగవతం : : బాగుపడదాం మనం అందరం: :

ఓం శ్రీ లక్ష్మీ నారసింహ కరావలంబం - - - ఓం నమో భగవతే వాసుదేవాయ

ఓం శాంతిః శాంతిః శాంతిః - - - ఓం శాంతి - - - సర్వే జనాః సుఖినో భవతు.